SL Uradni list Evropske unije C 16/23

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 16/06)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„CEBREIRO“

ES št.: ES/PDO/005/0443/15.12.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación del Ministerio de Agricultura, Pesca y Alimentación. España Naslov: Paseo Infanta Isabel, 1, E-28071 Madrid Telefon: (34) 91 347 53 94 Telefaks: (34) 91 347 54 10 E-naslov: sgcaproagro@mapya.es

2. Vlagatelj:

Naziv: Quesería Castelo de Brañas SL Naslov: Acceso al Mercado Ganadero s/n. Pedrafita do Cebreiro (Lugo) Telefon: (34) 982 367 163 Telefaks: (34) 982 367 163 E-naslov: — Naziv: Da Ma del Carmen Arrojo Valcárcel (Quesería XAN BUSTO) Naslov: Nullán. As Nogais (Lugo) Telefon: (34) 982 161 020 Telefaks: (34) 982 161 020 E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3: Sir

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime: „Cebreiro“

4.2 Opis: Sir iz pasteriziranega kravjega mleka, ki po proizvodnem postopku, ki vključuje koagulacijo, rezanje sirnine, odcejanje, gnetenje in soljenje, oblikovanje, stiskanje, zorenje in po potrebi sušenje, pridobi naslednje značilnosti:

Fizične značilnosti

— oblika: ima obliko gobe ali kuharske kape in je sestavljen iz dveh delov: valjastega spodnjega dela, ki ima lahko različen premer in je visok do 12 cm, in zgornjega dela, ki ima od 1 do 2 cm večji premer kot spodnji del in je visok do 3 cm,

— teža: od 0,3 do 2 kg.

Organoleptične značilnosti

— ko je sir svež, nima izrazite skorje. Zmes je bela, zrnata, mehka, ilovnata na otip, lepljiva in se stopi v ustih. Njegov okus in vonj spominjata na mleko, iz katerega se pridobiva, in sta rahlo kiselkasta,

— ko je sir posušen, ima le rahlo izrazito skorjo. Njegova sredica je rumene do izrazito rumene barve, tekstura pa je včasih trdna in je vedno bolj čvrsta kot maslena. Njegov okus rahlo spominja na kovine, je pikanten in mlečen ter ima značilno aromo.

Analitske značilnosti:

— vsebnost vlage: različna glede na stopnjo zorenja, vendar vedno manjša od 50 %,

— vsebnost maščobe: najmanj 45 % in največ 60 %, izračunano iz suhega ekstrakta,

— beljakovine: vsebnost je višja od 30 %.

4.3 Geografsko območje: Območje proizvodnje mleka in izdelave sira, zaščitenega z označbo porekla „Cebreiro“, obsega geografsko območje, ki vključuje naslednje občine iz province Lugo: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos in Triacastela.

4.4 Dokazilo o poreklu: Za izdelavo sira, zaščitenega z označbo porekla „Cebreiro“, se lahko uporabi le mleko, ki izvira s kmetij iz ustreznega registra.

Podobno se lahko zaščitena označba porekla „Cebreiro“ dodeli le za sire, ki so narejeni in po potrebi sušeni v mlekarnah in prostorih za sušenje, vpisanih v registre inšpekcijskega organa.

Da se zagotovi skladnost z določbami iz specifikacije in priročnika kakovosti, inšpekcijski organ vodi registre za spremljanje živinorejskih kmetij, mlekarn in prostorov za sušenje. Pregledajo se vse fizične ali pravne osebe, ki imajo premoženje, navedeno v teh registrih, objekti in njihovi proizvodi, da se preveri, ali proizvodi z zaščiteno označbo porekla „Cebreiro“ izpolnjujejo zahteve iz specifikacije.

Ti pregledi vključujejo inšpekcijske preglede kmetij in objektov, preglede dokumentacije ter analizo surovin in sirov.

Če se ugotovi, da surovine ali siri niso pridobljeni v skladu z zahtevami iz specifikacije, se ne smejo dati na trg z zaščiteno označbo porekla „Cebreiro“.

Siri z zaščiteno označbo porekla so opremljeni z oštevilčeno sekundarno oznako, ki jo preveri, zagotovi in izda inšpekcijski organ v skladu s pravili iz priročnika kakovosti.

4.5 Metoda pridobivanja: Siri so pridobljeni iz polnomastnega naravnega mleka krav vrste Rubia Gallega, krav ameriške rjave pasme in krav frizijske pasme ter njihovih križancev. Mleko ne vsebuje mleziva in konzervansov ter mora na splošno izpolnjevati zahteve, ki jih določa veljavna zakonodaja. Poleg tega ne sme biti obdelano z nobenim postopkom standardizacije in mora biti pravilno skladiščeno na temperaturi do 4 °C, da se prepreči razvoj mikroorganizmov. Pred postopkom izdelave se mleko pasterizira pri temperaturi 62 °C za 30 minut, če pasterizacija poteka v kadi, ali pri temperaturi 72 °C za 20 sekund, če pasterizacija poteka v pasterizatorju.

Proizvodnja sira vključuje naslednje postopke:

koagulacija: ta postopek se sproži z dodajanjem živalskega sirila ali drugih encimov za koagulacijo, ki so odobreni v priročniku kakovosti, pri temperaturi med 26 in 30 °C s stopnjo uporabe sirila, ki je potrebna, da se zagotovi najkrajši čas sirjenja 60 minut,

rezanje sirnine: sirnina se nareže na 10 do 20 mm debele koščke,

odcejanje: po prvotnem postopku odcejanja v kadi se sesirjeno mleko naloži v vrečke iz blaga, ki se obesijo in visijo od pet do deset ur, da lahko poteka druga stopnja odcejanja,

gnetenje in soljenje: po postopku odcejanja se sesirjeno mleko gnete, dokler ne nastane enotna masa, ki je ilovnata na otip, in se soli z natrijevim kloridom,

oblikovanje in stiskanje: masa se naloži v modele in se dokončno različno dolgo stiska, kar je odvisno od pritiska in velikosti sira. Sir se nato zloži iz modelov in da v hladilnice na temperaturo med 2 in 6 °C, kjer zori najmanj eno uro. Nato se lahko sprosti v promet in prodaja kot sveži sir,

sušenje (neobvezno): sušenje poteka v prostorih z relativno vlažnostjo med 70 in 80 % in temperaturo med 10 in 15 °C. Najkrajše obdobje sušenja je petinštirideset dni. Če je sir sušen, se to ustrezno označi na oznaki.

Da se zaščitita kakovost in sledljivost proizvoda, je treba zaščitene sire običajno dati na trg cele v embalaži, ki jo odobri inšpekcijski organ.

Vendar lahko inšpekcijski organ odobri trženje v kosih, vključno z rezanjem na prodajnih mestih, če je za ta namen vzpostavljen ustrezen sistem spremljanja, s katerim se zagotavljajo poreklo proizvoda, njegova kakovost, odlična ohranitev in pravilna predstavitev kupcem, pri čemer se prepreči vsaka možnost zamenjave.

4.6. Povezava:

Zgodovinska povezava

Te sire naj bi začeli izdelovati prvi menihi, ki so se naselili v vasi Cebreiro, tj. na vstopni točki v Galicijo ob romarski poti v Santiago El Camino francés, in so delali v bolnišnici, ki je bila zgrajena konec 9. stoletja in namenjena oskrbi romarjev. V naslednjih stoletjih so romarji okušali sir v gorski vasici Cebreiro ter njegov sloves ponesli v Španijo in ostalo Evropo.

V dokumentih, ki se hranijo v nacionalnem zgodovinskem arhivu in splošnem arhivu v kraju Simancas, so opisane zanimive podrobnosti o letnih pošiljkah sira iz vasice Cebreiro v portugalsko kraljevo hišo med vladanjem kralja Carlosa III. Sir so od novembra izdelovali vaščani na tem območju (zlasti ženske). V pošiljkah sta bila vedno dva ducata sirov, ki so bili vedno izdelani v zadnjih dveh tednih leta, pri čemer so se izkoristile nizke sezonske temperature, ki so zagotavljale, da so se siri bolje ohranili, nato pa so bili kot darilo izročeni kraljici Portugalske v prvih dveh tednih januarja.

Poleg tega številni dokumenti iz 18. in 19. stoletja potrjujejo sloves sira „Cebreiro“ v tistem obdobju.

Novejša dela, na primer Splošna geografija kraljevine Galicije (Geografía General del Reino de Galicia) iz leta 1936, vsebujejo informacije o siru „Cebreiro“, njegovih značilnostih in metodi pridobivanja.

Nedavno, v 70. letih 20. stoletja, je Carlos Compairé Fernández, strokovnjak za španske sire na splošno in zlasti za galicijske sire, objavil številna dela, ki vsebujejo podrobno študijo teh sirov, skupaj s kemijskimi in bakteriološkimi analizami. To so prve znanstvene študije sirov „Cebreiro“.

V knjigi Španski popis tradicionalnih proizvodov (Inventario Español de Productos Tradicionales), ki ga je objavilo Ministrstvo za kmetijstvo, ribištvo in prehrano leta 1996, poglavje o sirih vsebuje podrobne informacije o siru „Cebreiro“, vključno z njegovimi značilnostmi, metodo pridobivanja, zgodovino in gospodarskim pomenom.

Naravna povezava

Področje, ki ga pokriva zaščitena označba porekla „Cebreiro“, ima gorsko oceansko podnebje z zelo oslabljenim morskim vplivom in okrepljenimi celinskimi značilnostmi. Zato je kmetijska dejavnost zelo omejena. Na večjem delu območja, ki leži na več kot 1 000 metrov nadmorske višine, so temperature „zelo nizke“ v primerjavi z običajnimi temperaturami za Galicijo, saj je na leto manj kot pet mesecev brez zmrzali.

Te neugodne okoljske razmere pomenijo, da ima govedoreja ključno vlogo v gospodarstvu na tem območju, ker so takšno podnebje, tla in gorat teren bolj ugodni za ta sektor kot za poljedelstvo, pri čemer se izkoriščajo dobri naravni pašniki in krma, ki sta na voljo v gorah, ter govedo, prilagojeno ostremu podnebju.

Vpliv geografskega okolja na posebne značilnosti sira

Za geografsko okolje, v katerem se proizvaja sir „Cebreiro“, so značilne številne doline, ki so obkrožene z gorami in katerih pomemben del so travniki in pašniki.

To edinstveno okolje na različne načine prispeva k posebnim značilnostim sira „Cebreiro“:

— prvič, kot je že navedeno, geografsko okolje dobro vpliva na rast obilne in kakovostne krme,

— poleg tega se mleko proizvaja na majhnih, družinskih kmetijah, na katerih se uporabljajo tradicionalne metode za pašo čred. Črede še vedno vključujejo zlasti živali avtohtonih pasem, krma pa je večinoma pridelana na kmetijah in je po potrebi dopolnjena s pašo, če to omogočajo vremenske razmere,

— za pokritje energetskih potreb goveda se dodajajo le majhne količine koncentrirane krme. Ta tradicionalen model, pri katerem je uporaba surovin, ki ne izvirajo s kmetije, strogo omejena na najmanjšo mogočo količino, prispeva k rentabilnosti teh majhnih družinskih kmetij,

— Zaradi značilnosti teh kmetij je proizvedeno mleko odlično za izdelavo sira. Znanstveno je bilo dokazano, da se s temi naravnejšimi sistemi proizvodnje in metodami hranjenja goveda izboljša hranilna vrednost mleka, saj se poveča vsebnost konjugirane linolne kisline in omega-3 maščobnih kislin v lipidnem profilu, ker se z večjo količino zaužitih zelišč poveča tudi vsebnost teh prehransko koristnih maščob v mleku, kar vpliva na kakovost sira,

— Končno, kmetje v tej regiji so nasledniki dolge tradicije proizvodnje sira z edinstvenimi značilnostmi, kot so posebna in tradicionalna oblika „kuharske kape“, po kateri se sir takoj prepozna, njihov proizvod pa je med kupci dobil zelo zaslužen ugled in sloves.

4.7. Nadzorni organ:

Naziv: Dirección General de Producción, Industrias y Calidad Agroalimentaria Naslov: San Caetano, Santiago de Compostela Telefon: (34) 981 54 47 77 Telefaks: (34) 981 54 00 18 E-naslov: dxpica.mrural@xunta.es

4.8. Označevanje: Sir, ki se da na trg z zaščiteno označbo porekla „Cebreiro“, je treba po potrditvi, da je skladen s specifikacijo in ustreznimi pravili, označiti z oštevilčenim žigom, oznako ali sekundarno oznako, ki jo odobri in izda upravni odbor, skupaj z zaporedno alfanumerično kodo in uradnim logotipom označbe porekla.

Na oznaki in sekundarni oznaki mora biti napis „Denominación de Origen Protegida Cebreiro“. Poleg tega mora biti na sušenem siru „Cebreiro“ beseda „curado“ (sušen) jasno napisana na oznaki.

(1) UL L 93, 31.3.2006, str. 12.